ROZHODNUTIE KOMISIE
zo 14. októbra 2008
o nezaradení niektorých látok do prílohy I, I A alebo I B k smernici Európskeho parlamentu a Rady 98/8/ES o uvádzaní biocídnych výrobkov na trh
[oznámené pod číslom K(2008) 5894]
(Text s významom pre EHP)
(2008/809/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (1), a najmä na jej článok 16 ods. 2 druhý pododsek,
keďže:
(1)
V nariadení Komisie (ES) č. 1451/2007 zo 4. decembra 2007 o druhej fáze 10-ročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (2) sa stanovuje zoznam aktívnych látok, ktoré sa majú posúdiť na účely ich prípadného zaradenia do prílohy I, I A alebo I B k smernici 98/8/ES.
(2)
V prípade niektorých kombinácií aktívnych látok a typov výrobkov, ktoré sú do zoznamu zaradené, všetci účastníci buď odstúpili z programu na preskúmanie látok, alebo členskému štátu-spravodajcovi určenému na vyhodnotenie nebol doručený úplný spis v lehote stanovenej v článku 9 a v článku 12 ods. 3 nariadenia (ES) č. 1451/2007.
(3)
V dôsledku toho podľa článku 11 ods. 2, článku 12 ods. 1 a článku 13 ods. 5 nariadenia (ES) č. 1451/2007 Komisia náležite informovala členské štáty. Táto informácia bola 8. novembra 2007 zverejnená elektronickými prostriedkami.
(4)
Do troch mesiacov od elektronického zverejnenia informácií žiadny subjekt ani členský štát nevyjadrili záujem prevziať úlohu účastníka pre príslušné látky a typy výrobkov.
(5)
Podľa článku 12 ods. 5 nariadenia (ES) č. 1451/2007 by sa teda príslušné látky a typy výrobkov nemali zaradiť do príloh I, I A alebo I B k smernici 98/8/ES.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
PRIJALA TOTO ROZHODNUTIE:
Článok 1
Príslušné látky a typy výrobkov uvedené v prílohe k tomuto rozhodnutiu sa nezaraďujú do príloh I, I A alebo I B k smernici 98/8/ES.
Článok 2
Na účely článku 4 ods. 2 nariadenia (ES) č. 1451/2007 sa toto rozhodnutie uplatňuje dňom nasledujúcim po jeho uverejnení v Úradnom vestníku Európskej únie.
Článok 3
Toto rozhodnutie je určené členským štátom.
V Bruseli 14. októbra 2008